LV Eiropas Savienības Oficiālais Vēstnesis C 223/7

Paziņojums par tādu antidempinga pasākumu termiņa beigu pārskatīšanas sākšanu, ko piemēro ar gāzi pildītu, neuzpildāmu kabatas krama šķiltavu importam, kura izcelsme ir Ķīnas Tautas Republikā un kuras ir sūtītas no Taivānas vai kuru izcelsme ir Taivānā, un dažu uzpildāmu kabatas krama šķiltavu importam, kuru izcelsme ir Ķīnas Tautas Republikā un kuras ir sūtītas no Taivānas vai kuru izcelsme ir Taivānā

(2006/C 223/05)

Pēc tam, kad tika publicēts paziņojums (1) par tādu antidempinga pasākumu gaidāmajām termiņa beigām, ko piemēro neuzpildāmu kabatas krama šķiltavu importam, kura izcelsme ir Ķīnas Tautas Republikā (“attiecīgā valsts”), kurus attiecina uz tādām pašam šķiltavām, kuru izcelsme ir Taivānā vai kuras ir sūtītas no Taivānas, un kurus attiecina uz dažiem uzpildāmu kabatas krama šķiltavu importu, kura izcelsme ir Ķīnas Tautas Republikā vai kuru izcelsme ir Taivānā, vai ir sūtītas no Taivānas, Komisija saņēma pārskatīšanas pieprasījumu saskaņā ar 11. panta 2. punktu Padomes Regulā (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (“pamatregula”) (2), kurā jaunākie grozījumi izdarīti ar Padomes Regulu (EK) Nr. 2117/2005 (3).

1. Pieprasījums veikt pārskatīšanu

Pieprasījumu 2006. gada 16. jūnijā iesniedza Kopienas ražotājs BIC S.A., kura ražojumi reprezentē nozīmīgu daļu, šajā gadījumā — vairāk nekā 50 %, Kopienas kopējā ar gāzi pildītu, neuzpildāmu kabatas krama šķiltavu ražošanas apjoma.

2. Ražojums

Ražojums, uz kuru attiecas pārskatīšana, ir ar gāzi pildītas, neuzpildāmas kabatas krama šķiltavas. Ar Padomes Regulu (EK) Nr. 192/1999, kas ir paturēta spēkā ar Regulu (EK) Nr. 1824/2001, ražojumu klāstā iekļauj ar gāzi pildītas, neuzpildāmas kabatas krama šķiltavas, kas atrodas plastmasas tvertnes korpusā. Attiecīgo ražojumu patlaban deklarē ar KN kodu ex 9613 10 00 un ex 9613 20 90. Šie KN kodi ir norādīti vienīgi informācijai.

3. Spēkā esošie pasākumi

Patlaban spēkā ir galīgais antidempinga maksājums, kas uzlikts ar Padomes Regulu (EK) Nr. 3433/1999 (4), kurā jaunākie grozījumi izdarīti ar Padomes Regulu (EK) Nr. 192/2006 (5).

4. Pārskatīšanas pamatojums

Pieprasījums ir pamatots ar to, ka pasākumus izbeidzot, iespējams, var turpināties vai atkārtoties dempings, kas rada kaitējumu.

Ņemot vērā pamatregulas 2. panta 7. punkta noteikumus, pieprasījuma iesniedzējs attiecībā uz Ķīnas Tautas Republiku ir noteicis normālo vērtību, pamatojoties uz tirgus ekonomikas valstī esošo cenu, kas minēta paziņojuma 5.1. punkta c) apakšpunktā. Apgalvojuma par dempinga turpināšanos pamatā ir normālā vērtības, kā izklāstīts iepriekšējā teikumā, un attiecīgā ražojuma eksporta cenu salīdzinājums, to pārdodot izvešanai uz Kopienu.

Tādējādi aprēķinātā dempinga starpība ir būtiska.

Pieprasījuma iesniedzējs turklāt apgalvo, ka dempings, kas rada kaitējumu, iespējams, var turpināties. Saistībā ar apgalvojumu pieprasījuma iesniedzējs sniedz pierādījumus tam, ka gadījumā, ja pasākumi zaudēs spēku, pašreizējais attiecīgā ražojuma importa apjoms, iespējams, pieaugs, jo attiecīgajā valstī ražotāju eksportētāju jauda un potenciālās ražošanas iespējas nav izmantotas, un tādējādi attiecīgā ražojuma ražošanu varētu viegli atsākt vai palielināt.

Pieprasījuma iesniedzējs arī apgalvo, ka attiecīgā ražojuma importa plūsma, iespējams, palielināsies, jo ES tirgus ir pievilcīgs. Tas viss var izraisīt attiecīgā ražojuma eksporta pārorientāciju no citām trešām valstīm uz Kopienu.

Turklāt pieprasījuma iesniedzējs apgalvo, ka, atkārtojoties nozīmīgam importam par dempinga cenām no attiecīgās valsts, attiecīgo pasākumu atcelšanas gadījumā no jauna tiktu nodarīts papildu kaitējums Kopienas ražošanas nozarei.

Turklāt pieprasījuma iesniedzējs norāda, ka pasākumu piemērošanas laikposmā Ķīnas Tautas Republikas attiecīgā ražojuma eksportētāji/ražotāji ir mēģinājuši vājināt spēkā esošos pasākumus, tos apejot, un minētā prakse ir neitralizēta ar Padomes Regulu (EK) Nr. 192/1999 (6).

5. Procedūra

Apspriedusies ar padomdevēju komiteju un konstatējusi, ka pierādījumi ir pietiekami, lai pamatotu termiņa beigu pārskatīšanas sākšanu, Komisija ar šo sāk pārskatīšanu saskaņā ar pamatregulas 11. panta 2. punktu.

5.1. Iespējamā dempinga un kaitējuma noteikšanas procedūra

Izmeklēšanā noteiks, vai pasākumu termiņa beigas varētu vai nevarētu izraisīt dempinga un kaitējuma turpināšanos vai atkārtošanos.

a) Pārbaude izlases veidā

Ņemot vērā šajā procedūrā iesaistīto personu ievērojamo skaitu, Komisija var lemt par pārbaudi izlases veidā saskaņā ar pamatregulas 17. pantu.

i) Ķīnas Tautas Republikas eksportētāju/ražotāju pārbaude izlases veidā

Lai Komisija varētu lemt par to, vai jāpiemēro pārbaude izlases veidā, un, ja minētā pārbaude ir jāpiemēro, varētu veikt atlasi, visi eksportētāji/ražotāji vai to pārstāvji, kas rīkojas to vārdā, ar šo tiek aicināti pieteikties Komisijā termiņā, kas noteikts šā paziņojuma 6. punkta b) apakšpunkta i) daļā, un, ievērojot 7. punktā norādītos veidus, sniegt šādu informāciju par uzņēmumu vai uzņēmumiem:

— nosaukums, adrese, e–pasta adrese, tālruņa, faksa un/vai teleksa numurs, kontaktpersona,

— laikposmā no 2005. gada 1. jūlija līdz 2006. gada 30. jūnijam eksportā uz Kopienu pārdotā attiecīgā ražojuma apgrozījums vietējā valūtā un apjoms gabalos,

— uzņēmuma konkrētās darbības saistībā ar attiecīgā ražojuma ražošanu un attiecīgā ražojuma ražošanas apjoms gabalos, ražošanas jauda un ieguldījumi ražošanas jaudā laikposmā no 2005. gada 1. jūlija līdz 2006. gada 30. jūnijam,

— visu attiecīgā ražojuma ražošanā un/vai pārdošanā (eksportam un/vai iekšzemes tirgum) iesaistīto saistīto uzņēmumu (7) nosaukumus un precīzs darbības apraksts,

— visa cita būtiska informācija, kas Komisijai palīdzētu veikt atlasi,

— uzņēmums, sniedzot iepriekš minēto informāciju, piekrīt iespējamai iekļaušanai izlasē. Ja uzņēmumu izvēlas iekļaut izlasē, tas nozīmē, ka tam būs jāatbild uz anketas jautājumiem un jāpiekrīt sniegto atbilžu pārbaudei klātienē. Ja uzņēmums norāda, ka nepiekrīt tā iespējamai iekļaušanai izlasē, jāuzskata, ka uzņēmums nav vēlējies sadarboties izmeklēšanā. Nesadarbošanās sekas ir izklāstītas 8. punktā.

Lai gūtu informāciju, kas uzskatāma par vajadzīgu eksportētāju/ražotāju atlases veikšanai, Komisija turklāt sazināsies ar eksportētājvalsts iestādēm un visām zināmajām eksportētāju/ražotāju apvienībām.

ii) Paraugu galīgā atlase

Visām ieinteresētajām personām, kas vēlas iesniegt attiecīgu informāciju par paraugu atlasi, tas jādara 6. punkta b) apakšpunkta ii) daļā noteiktajā termiņā.

Komisija paredz veikt galīgo atlasi pēc apspriešanās ar attiecīgajām personām, kuras izteikušas vēlēšanos tikt iekļautām izlasē.

Izlasē iekļautajiem uzņēmumiem jāatbild uz anketas jautājumiem šā paziņojuma 6. punkta b) apakšpunkta iii) daļā noteiktajā termiņā un jāsadarbojas izmeklēšanā.

Ja sadarbība nav pietiekama, Komisija saskaņā ar pamatregulas 17. panta 4. punktu un 18. pantu atzinumus var pamatot ar tās rīcībā esošajiem faktiem. Kā paskaidrots šā paziņojuma 8. punktā, atzinums, kura pamatā ir pieejamie fakti, attiecīgajai personai var būt mazāk labvēlīgs.

b) Anketas

Lai iegūtu informāciju, ko tā uzskata par vajadzīgu izmeklēšanai, Komisija nosūtīs anketas Kopienas ražošanas nozarei un visām ražotāju asociācijām Kopienā, izlasē iekļautajiem eksportētājiem/ražotājiem Ķīnas Tautas Republikā, visām eksportētāju/ražotāju apvienībām, importētājiem, visām importētāju apvienībām, kas minētas pieprasījumā vai kas sadarbojušās izmeklēšanā, kā rezultātā tika noteikti pasākumi, uz kuriem attiecas pašreizējā pārskatīšana, kā arī attiecīgās eksportētājvalsts iestādēm.

c) Tirgus ekonomikas valsts izraudzīšanās

Komisija paredz kā atbilstīgu tirgus ekonomikas valsti izmantot Brazīliju, lai noteiktu normālo vērtību attiecībā uz Ķīnas Tautas Republiku. Ar šo ieinteresētās personas tiek aicinātas izteikt apsvērumus par minētās valsts atbilstību, ievērojot šā paziņojuma 6. punkta c) apakšpunktā noteikto termiņu.

5.2. Kopienas interešu novērtēšanas procedūra

Saskaņā ar pamatregulas 21. pantu un gadījumā, ja apstiprinās iespējamu dempinga un kaitējuma turpināšanos vai atkārtošanos, tiks noteikts, vai antidempinga pasākumu spēkā esība vai to atcelšana nevarētu būt pretrunā Kopienas interesēm. Tāpēc Kopienas ražošanas nozare, importētāji, to pārstāvju apvienības, reprezentatīvie lietotāji un reprezentatīvo patērētāju organizācijas šā paziņojuma 6. punkta a) apakšpunkta ii) daļā noteiktajā termiņā var informēt par sevi un iesniegt informāciju Komisijai, ar noteikumu, ka minētās personas pierāda, ka attiecīgā darbība un attiecīgais ražojums ir objektīvi saistīti. Personas, kuras ir rīkojušās saskaņā ar iepriekšējo teikumu, šā paziņojuma 6. punkta a) apakšpunkta iii) daļā noteiktajā termiņā var pieprasīt uzklausīšanu, norādot konkrētos iemeslus, kāpēc tās būtu jāuzklausa. Jānorāda, ka saskaņā ar 21. pantu jebkura iesniegtā informācija tiks ņemta vērā tikai tad, ja tā iesniedzot būs pamatota ar ziņām par faktiem.

6. Termiņi

a) Vispārīgi termiņi

i) Termiņš ieinteresētajām personām anketas pieprasīšanai Visām ieinteresētajām personām, kas nepiedalījās izmeklēšanā, pēc kuras tika apstiprināti patlaban pārskatāmie pasākumi, anketa jāpieprasa iespējami drīz, taču ne vēlāk kā 15 dienas pēc šā paziņojuma publicēšanas Eiropas Savienības Oficiālajā Vēstnesī.

ii) Termiņš, kurā personas var paziņot par sevi, iesniegt atbildes uz anketas jautājumiem un jebkuru citu informāciju Lai izmeklēšanā ņemtu vērā sniegto informāciju, visām ieinteresētajām personām 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, sazinoties ar Komisiju, jāpiesakās, jādara zināms savs viedoklis un jāiesniedz atbildes uz anketas jautājumiem vai jebkura cita informācija. Uzmanība jāpievērš faktam, ka visbiežāk pamatregulā noteikto procesuālo tiesību īstenošana ir atkarīga no tā, vai ieinteresētā persona iepriekš minētajā laikposmā ir paziņojusi par sevi. Izlasē iekļautajiem uzņēmumiem šā paziņojuma 6. punkta b) apakšpunkta iii) daļā noteiktajā termiņā jāiesniedz atbildes uz anketas jautājumiem.

iii) Uzklausīšana Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausītu.

b) Konkrēts termiņš attiecībā uz pārbaudi izlases veidā

(i) Šā paziņojuma 5.1. punkta a) apakšpunkta i) daļā un ii) daļā precizētajai informācijai jānonāk Komisijā 15 dienu laikā pēc šā paziņojuma publicēšanas Eiropas Savienības Oficiālajā Vēstnesī, ņemot vērā to, ka Komisija 21 dienas laikā pēc šā paziņojuma publicēšanas Eiropas Savienības Oficiālajā Vēstnesī paredz apspriesties par galīgo atlasi ar attiecīgajām personām, kuras paudušas vēlmi tikt iekļautām izlasē.

(ii) Pārējai informācijai, kas attiecas uz atlasi, kas minēta 5.1. punkta a) apakšpunkta ii) daļā, jānonāk Komisijā 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

(iii) Atlasīto personu atbildes uz anketas jautājumiem Komisijā jāsaņem 37 dienu laikā no dienas, kad paziņots, ka attiecīgās personas ir iekļautas izlasē.

c) Īpašs termiņš, lai izraudzītos tirgus ekonomikas valsti

Personas, kas piedalījušās izmeklēšanā, var izteikt apsvērumus par Brazīlijas atbilstību, kuru, kā minēts paziņojuma 5. punkta d) apakšpunktā, uzskata par tirgus ekonomikas valsti, lai noteiktu normālo vērtību attiecībā uz Ķīnas Tautas Republiku. Šiem apsvērumiem jānonāk Komisijā 10 dienu laikā pēc šā paziņojuma publicēšanas Eiropas Savienības Oficiālajā Vēstnesī.

7. Rakstiski iesniegumi, atbildes uz anketas jautājumiem un sarakste

Visa ieinteresēto personu sniegtā informācija un pieprasījumi jāiesniedz rakstiski (nevis elektroniskā veidā, ja vien nav noteikts citādi), un tajos jānorāda ieinteresētās personas nosaukums, adrese, elektroniskā pasta adrese, tālruņa un faksa numurs. Visa rakstiski sniegta informācija, arī šajā paziņojumā prasītā informācija, atbildes uz anketas jautājumiem un sarakste, kuru konfidenciāli sniegušas ieinteresētās personas, jāapzīmē kā “Limited (8)” un saskaņā ar pamatregulas 19. panta 2. punktu tai jāpievieno nekonfidenciāla versija ar nosaukumu “FOR INSPECTION BY INTERESTED PARTIES”.

Komisijas adrese sarakstei:

European Commission Directorate General for Trade Directorate B Birojs: J-79 5/16 B-1040 Brussels Fakss (32-2) 295 65 05

8. Nesadarbošanās

Gadījumos, kad kāda ieinteresētā persona liedz piekļuvi vajadzīgajai informācijai vai nesniedz to termiņā, vai arī ievērojami kavē izmeklēšanu, pozitīvus vai negatīvus secinājumus var izdarīt saskaņā ar pamatregulas 18. pantu, pamatojoties uz pieejamajiem faktiem.

Ja konstatē, ka ieinteresētā persona ir sniegusi kļūdainu vai maldinošu informāciju, šo informāciju neņem vērā, un saskaņā ar pamatregulas 18. pantu var izmantot pieejamos faktus. Ja kāda ieinteresētā persona nesadarbojas vai sadarbojas tikai daļēji, un tādēļ tiek izmantoti pieejamie/zināmie fakti, rezultāts attiecībā uz minēto personu var būt mazāk labvēlīgs nekā tad, ja tā būtu sadarbojusies.

9. Izmeklēšanas grafiks

Saskaņā ar pamatregulas 11. panta 5. punktu izmeklēšanu pabeigs 15 mēnešu laikā pēc šā paziņojuma publicēšanas dienas Eiropas Savienības Oficiālajā Vēstnesī.

(1) OV C 321, 16.12.2005., 4. lpp.

(2) OV L 56, 6.3.1996., 1. lpp. Regulā jaunākie grozījumi izdarīti ar Regulu (EK) Nr. 2117/2005 (OV L 340, 23.12.2005., 17. lpp.).

(3) OV L 340, 23.12.2005., 17. lpp.

(4) OV L 21, 29.1.1999., 1. lpp.

(5) OV L 248, 18.9.2001., 1. lpp. Regulā jaunākie grozījumi izdarīti ar Padomes Regulu (EK) Nr. 155/2003.

(6) OV L 21, 29.1.1999., 1. lpp.

(7) Lai skaidrotu jēdzienu “saistītie uzņēmumi”, skatīt 143. pantu Komisijas Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

(8) Tas nozīmē, ka dokuments paredzēts tikai iekšējam izmantojumam. Tas ir aizsargāts atbilstoši 4. pantam Eiropas Parlamenta un Padomes Regulā (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir slepens dokuments atbilstoši pamatregulas 19. pantam un 6. pantam PTO Nolīgumā par GATT 1994 VI panta īstenošanu (Antidempinga nolīgums).